ABSTRAK
Ieu skripsi téh hasil panalungtikan ngeuaan hubungan persépsi pelajar ngeunaan beus sakola gratis jeung partisipasina dina ngamangpaatkeun fasilitas transportasi di Kota Bandung. Anapon tujuan ieu panalungtikan téh pikeun ngadéskripsikeun jeung nganalisis persépsi, partisipasi, sarta hubungan persépsi jeung partisipasi pelajar dina ngamangpaatkeun fasilitas transportasi beus sakola gratis di Kota Bandung.
Métodeu anu digunakeun déskripsio analisis, nyaéta métodeu pikeun medar hiji gejala atawa masalah-masalah anu kiwari keur lumangsung. Data anu kapanggih mimitina dikumpulkeun, terus dianalisis pikeun dijieun kacindekan, tepi ka engkéna bisa disusun jadi skripsi. Ari téhnik dina nyokot datana ngaliwatan cara studi kapustakaan jeung dokumentasi, jeung studi lapangan (Observasi non partisipan, Angkét, Wawancara).
Populasi dina ieu panalungtikan nyaéta pelajar di Kota Bandung, lobana 78 urang. Sampel nu dicokot satengahna tina populasi. Cindekna jumlah réspondén téh 39 urang. Téhnik nyokot sampelna ku random sampling, nyaéta nyokot sampel sacara acak anu ngamuat sakabéh unsur anu jadi kagemblengan anggota populasi/ Skala dina ieu panalungtikan ngagunakeun skala ordinal, pikeun nguji hipotésis dilarapkeun uji statistik non parametik ku ngagunakeun uji Rank Spearman (RS). Hipotésis anu diajukeun nyaéta “Aya hubungan persépsi pelajar ngeunaan beus sakola jeung patisipasina dina ngamangpaatkeun fasilutas transportasi di Kota Bandung”.
Dumasar kana hasil panalungtikan ébréh ayana hubungan atawa korélasi antara persépsi pelajar ngeunaan beus sakola gratis jeung partisipasina di Kota Bandung. Ku kituna bisa disebutkeun, saupama persépsi pelajar ngeunaan beus sakola gratis kawilang luhur tinangtu bakal ngawujud partisipasina anu hadé. Dina kagemblenganana, persépsi pelajar ngeunaan beus sakola gratis jeung partisipasina téh nuduhkeun hubungan anu aya hartina jeung sajalur.

Kecap konci : Persépsi, Partisipasi, Pelajar, jeung Beus Sakola Gratis